لحرقة (بلفرانساوية ؤ النݣليزية: Inflammation، بلعربية: إلتهاب) هي واحد التفاعول مركب و منمط (مستيريوتيپي) دسيستيم لمناعي ديال الناس ضد فأي تعدّو سوا يكون جاي من برا (فيروس، بكتيريا، لعافية، لحساسية...) أولا جاي من لداخل (خلية كونصيرية). لحرقة تقدر تكون مجهدة (مزيانة حيت كاتجي بجهد وكاتمشي دغيا) ولا مزمينة (خايبة حيت واخا مامجهداش ولكن كاتبقا مدة طويلة وهيا غادا وكاتكفس، وغالبا عندها علاقة بالتلوث دلمحيط و التصرفات ليومية دبنادم). لحرقة فعلم لمناعة كاتدخل معا ليستجابة لمناعية الطبيعية، وكايدخلو فيها بزاف ديال لعيبات. لعلامات دلحرقة كايتجمعو فالساندروم لحرقاوي اللي لخصو واحد لعاليم روماني سميتو كرورنيليوس كيلسيوس فلقرن اللول ميلادي فربعة ديال سامپطومات باينين: سخونية : "Calor" حمورية : "Rubor" نفوخية : "Tumor" لحريق/لألم : "Dolore" دابا وفاش تطور الطب مابقاوش هاد لعلامات كافيين باش الطبيب يحدد باللي هادي حرقة ولاّ لا، ولكين خاص يتعطى ليهوم تحليلات ديال الدم، لما دركابي، لما ديال السنسول-الراصي، ولا ديال لبولة على حساب لبلاصة اللي طرات فيها لحرقة. لهدف من هاد التحليلات هو يدّار النتيجة ديال الدم اللي فيها جوج دتيستات: اللول هو التشحال لكامل ديال الدم والتيست لاخور سميتو التحكاك ديال الدم.